google/wiki40b huggingface dataset:
Victoria Carl

Idrettskarriere

I Ungdoms-OL 2012 deltok hun på det tyske stafettlaget som vant mix-stafetten.
Carl deltok i Junior-VM på ski 2013 i Liberec i Tsjekkia i januar. Her fant hun 5 km fristil, og kom på annenplass på sprinten, bak svenske Stina Nilsson. I tillegg kom Tyskland på tredjeplass på 4 × 3,3 km stafett, med henne på laget.
I februar vant hun både sprinten og 7,5 km fristil under European Youth Olympic Festival 2013. På 5 km klassisk kom hun på annenplass, bak russiske Anastasija Sedova. Hun deltok også på det tyske mixlaget som fikk sølv på stafetten, bak Russland.
I Junior-VM på ski 2015 vant hun både sprinten og 5 km fristil. På 10 km skiathlon kom hun på annenplass, kun slått av norske Sofie Nordsveen Hustad. Tyskland kom her på tredjeplass på 4 × 3,3 km stafett.
Under U23-VM på ski 2016 i Râșnov tok hun først sølv i 10 km klassisk, bak russiske Anastasija Sedova og foran Petra Nováková fra Tsjekkia. To dager senere tok hun bronse på 10 km fristil bak Giulia Stürz fra Italia og lagvenninnen Julia Belger.
AMD Turion 64 X2

AMD Turion 64 X2 er navnet på en 9. generasjons x86 mikroprosessor fra AMD. Prosessoren er i hovedsak en dobbelt-kjerne versjon av AMD Turion 64, og ble lansert den 17. mai 2006. AMD Turion 64 X2 er en implementasjon av AMD K9 for mobile prosessorer i bærbare datamaskiner, og ble lansert som en konkurrent til Intel Core 2.
Prosessoren benytter Socket S1, og har integrert minnekontroller for DDR2 SDRAM. Den har også innebygd støtte for x86 virtualisering og flere strømbesparende egenskaper enn AMD Turion 64.
Turion 64 X2 ble opprinnelig produsert (under kodenavnene «Taylor» og «Trinidad») ved å benytte IBMs 90 nm SOI transistorer. I mai 2007 gikk AMD over til produsere prosessoren ved hjelp av 65 nm silisiumgermanium CMOS-transistorer (kodenavnet «Tyler»).
Prosessoren har innebygd støtte for MMX, Extended 3DNow!, SSE, SSE2 og SSE3.
Erik Botheim

Karriere

I 2011 trente han med G12-laget til Barcelona.

Rosenborg

18. juli 2016 skrev han under en treårskontrakt med Rosenborgs juniorlag.
18. november 2016 scoret han det første målet i NM G16-finalen mot Start.
Han var med Rosenborg på treningssamling til Gran Canaria i januar 2017.
28. januar 2017 fikk han sin A-lagsdebut for Rosenborg i en treningskamp mot Ranheim.
26. april 2017 fikk han sin offisielle A-lagsdebut for Rosenborg mot Strindheim i 1. runde i cupen.
16. juni 2017 skrev han under en kontrakt ut 2020 med Rosenborg. Han ble også offisielt en del av Rosenborgs A-stall.
17. september 2017 fikk han sin Eliteserie-debut for Rosenborg mot Vålerenga.
I sesongen 2017 var han med å vinne Eliteserien.
26. april 2018 var han med å vinne Mesterfinalen i fotball for menn 2018. Rosenborg vant 1-0 mot Lillestrøm.
2. mai 2018 scoret han sine tre første offisielle A-lagsmål i 2. runde i cupen mot Steinkjer.
7. juli 2018 scoret han sitt første Eliteserie-mål for Rosenborg mot Tromsø. Kampen mot Tromsø var hans første fra start i Eliteserien.
I sesongen 2018 var han med å vinne Eliteserien og Cupen.

Landslaget

Han ble tatt ut i Norges G17-landslagets EM-tropp til U-17 EM i Kroatia 2017.
Han ble tatt ut i Norges tropp til U19-EM 2018 i Finland.
Han ble tatt ut i Norges tropp til U19-EM 2019 i Armenia.
Euscorpius italicus

Utseende

Nokså små (gjerne 30-50 mm), middels kraftige skorpioner med kraftige pedipalper (klør). Kroppen er temmelig jevnbred, halen kort og tynn med et temmelig slankt broddsegment (dermed også små giftkjertler).

Levevis

Disse skorpionene finnes gjerne i tørre, åpne områder, for eksempel maquis.

Utbredelse

Slekten finnes i familien Euscorpiidae som er den artsrikeste skorpiongruppen i Europa, der det er funnet 14 arter i denne slekten. Arten finnes fra Sør-Frankrike til Kaukasus.
SM-sarja

SM-sarja var det øverste nivået i ishockey i Finland 1928-1975. SM-sarja er en vanlig forkortelse for Suomen mestaruussarja. Det var varierende antall lag som spiller for det finske mesterskapet i løpet av tiden i SM-sarja. Laveste antall deltakende lag var i 1935 SM-sarja sesongen da det var 3 lag. Den vanligste antall deltakende lag var 12.
Østerdalen prosti

Østerdalen prosti er et tidligere prosti i Hamar bispedømme. Prostiet ble 1868 delt i Sør-Østerdal prosti og Nord-Østerdal prosti, som i dag begge er aktive prostier som er underlagt Hamar bispedømme.

Historikk

Prostiet ble opprettet i 1759, reskript 12.10.1759, ved deling av Hedemarken og Østerdalen prosti. Prestegjeld: Elverum, Trysil (utskilt fra Elverum i 1780), Åmot, Rendalen, Lille-Elvedalen (utskilt fra Tynset 01.01.1863, Øvre Folldal samtidig overført til Dovre), Tynset, Tolga og Kvikne.
Prostiet ble delt i Søndre Østerdalen og Nordre Østerdalen prostier i 1868, iflg. kgl.res. 30.11.1867.
Fyrstinne av Asturias

Fyrstinne av Asturias (eller for menn: Fyrste av Asturias) er en tittel for tronarvingen til Castillas og Spanias krone. Navnet viser til fyrstedømmet Asturias i Nord-Spania.
Tittelen ble til i 1388 i forbindelse med ekteskapet mellom tronfølger Henrik av Castilla og Katarina av Lancaster. Den ble opprettet etter fransk forbilde, med egen tittel for kronprinsen, og tok mønster av tittelen for den engelske tronfølgeren, fyrsten av Wales. Tittelen har siden vært i bruk i forskjellige perioder og av ulike dynastier. Spanias grunnlov fra 1978 bestemmer at tronfølgeren har tittelen fyrste av Asturias.
Den nåværende tronarvingen er Leonor av Spania, født 2005.
Tortricini

Utseende

Små til middelsstore (vingespenn vanligvis opptil 25 mm) sommerfugler med nokså brede vinger. Antennene er trådformede. Vingene er vanligvis mer eller mindre brunlige, men kan også være mer fargerike. Når sommerfuglene hviler, har de mer eller mindre klokkeform sett ovenfra.
Disse viklerne har en påfallende flat kroppsform i hvilestilling.

Levevis

Mens mange andre viklere kan gå på mange ulike planter, er larvene til Tortricini gjerne spesialiserte på én eller noen få vertsplanter (henholdsvis monofage og oligofage). De fleste lever på busker og løvtrær. Disse sommerfuglene flyr mest om natten og kommer ofte til lys.
Norgesmesterskapet i bueskyting 2005

Norgesmesterskapet i bueskyting 2005 bestod av flere arrangementer som i 2005 kåret norgesmestere i bueskyting.
NM innendørs ble arrangert i Åfjord 12.–13. mars. 
NM i skiveskyting ble arrangert på Ørland 13.–14. august. 
NM i jakt- og feltskyting ble arrangert i Sørmarka 3.–4. september. 
Kongepokalene ble vunnet av June Svensen og Vegard Myrvang.
Rännarbanan (gangtunnel)

Rännarbanan er en gangtunnel mellom Riksdagshuset i Stockholm på Helgeandsholmen og Kanslihuset på Stadsholmen i Gamla stan, som delvis går under Stallbron.
I forbindelse med ombygging av Riksdagen ble Stallbron komplettert med en innglasset gangbro der allmenheten ikke har adgang. Det opprinnelige konkurranseforslaget for renovering av Riksdagen, utarbeidet av AOS Arkitekter, foreslo en klimabeskyttet høy bro over Stallkanalen som ga en direkte forbindelse mellom Kansellihuset og plenumssalen i Riksdagen. En høy bro i dette bevaringsverdige miljøet møtte mye motstand, og i den etterfølgende behandling ble broforslaget sløyfet, og erstattet med den nåværende forbindelse, tegnet av arkitekt Torbjörn Olsson. Endringen medførte en anslått økning av gangtiden fra riksdagsmedlemmenes kontorer til plenumsalen med omtrent ett minutt.
Navnet kommer fra en riksdagsledamot som ränner (løper) mellom kontorene i Kanslihuset i Gamla stan og plenumssalen på Helgeandsholmen. Når riksdagsmedlemmene skal ned for å avgi stemme ringes det med en klokke som høres over hele Riksdagen, og de har da de seks minutter til å komme seg på plass.
Navnet kommer fra den historiske Beridarebanan på Norrmalm.
Kystflatvikler

Utseende

En middelsstor til ganske stor (vingespenn 14 – 20 mm), rødbrun vikler. Forvingen er forholdsvis smal med markert, men ikke sigdformet, spiss. Den er rødbrun, rundt midten går det en bred, mørk skråstrek fra framkanten omtrent halvveis til bakkanten. Rundt denne streken ligger det flekker av lysgrå skjell. Bakvingen er lyst brunlig.

Levevis

Arten holder til på kystlynghei og larvene lever på røsslyng (Calluna vulgaris) og andre lyng-arter (Erica spp.). De voksne sommerfuglene klekker sent på høsten, men er lite aktive før de overvintrer. Arten gjemmer seg nede i lyngen og skremmes ikke lett opp.

Utbredelse

Den er utbredt i Europa, bortsett fra den sørøstlige delen. I Norge er den funnet langs kysten nord til det sørlige Nordland.
Det lange parlamentet

Den lange parlamentet ble opprettet den 3. november 1640, som en følge av biskopenes krig. Det fikk sitt navn, delvis fra det forgående korte parlament, og delvis fra det faktum at gjennom en lov i parlamentet kunne parlamentet ikke bli oppløst uten at parlamentsmedlemmene var enig i dette. Og disse medlemmene godkjente ikke dets oppløsning før etter den engelske borgerkrigen og ved slutten av interregnum i 1659. Det lange parlamentet satt fra 1640 og fram til 1648 da det ble utrensket med makt av New Model Army av de som ikke støttet hærens anliggender. I kaoset som fulgte Oliver Cromwells død i 1658 tillot general George Monck parlamentsmedlemmene som var blitt utestengt å ta tilbake sine seter slik at de kunne vedta de nødvendige vedtakene som tillot restaurasjonen (gjeninnføringen av monarkiet) og oppløse det lange parlamentet. Det klargjorde vegen for et nytt parlament kunne velges, kjent som det konvensjonelle parlament (engelsk: Convention Parliament).

Tilbakekalling og restaurering 1659-1660

Etter at Richard Cromwell, som hadde etterfulgt sin far Oliver Cromwell som Lord Protector, «herrebeskytter», i 1658, var blitt effektivt avsatt av et offiserskupp i april 1659, samlet offiserene Rumpparlamentet. Det ble samlet den 7. mai 1659, men etter fem måneder med makten fikk det på nytt et sammenstøt med hæren, da ledet av John Lambert, og ble på nytt oppløst ved makt den 13. oktober 1659. Styringen gikk deretter til et ikke valgt «trygghetskomite» hvor også Lambert satt, men da general George Monck, som hadde vært Cromwells stattholder i Skottland, begynte å marsjere sørover, red Lambert ut for å møte ham, men han hadde mistet støtte i London. Marinen erklærte sin støtte til parlamentet og den 26. november 1659 kom Rumpparlamentet tilbake til makten.
Monck, som Lambert unngikk å konfrontere, fortsatte sin marsj sørover. Den 3. februar 1660 kom Monck til London. Etter et innledende show hvor han tilsynelatende viste sin ærbødighet for Rumpparlamentet, fant Monck raskt ut at de var ikke villig til å samarbeide med hans plan for frie valg for et nytt parlament. Den 21. februar 1660 gjeninnsatte han medlemmene som var blitt utestengt av Pride slik at de kunne forberede lovgivningen av et konvensjonelt parlament. Etter å kalt for valg på et parlament til møte den 25. april, oppløste den lange parlamentet seg selv den 16. mars 1660. Dette synet ble bekreftet av en domstolsbeslutning i løpet av forræderirettssaken til Henry Vane den yngre.
Antiretrovirale medisiner

Antiretrovirale medisiner eller ARV er medisiner som kan bremse formeringen av hiv-viruset i blodet, slik at utviklingen av aids kan holdes i sjakk og immunforsvaret ikke svekkes så raskt. Virkningene av sykdommen kan dermed stoppes, eller utsettes i mange år. I den rike delen av verden får hiv/aids-pasienter de mest moderne og svært dyre ARV-medisiner, med betydelig større effekt og mindre alvorlige bivirkninger enn de medisinene som det er økonomisk mulig å få tilgang til for det store flertallet av verdens mange millioner aids-pasienter. Organisasjonen Leger uten grenser har stått sentralt i kampen for å påvirke internasjonal legemiddelindustri til å akseptere produksjon av gode og billige kopi-preparater for pasienter i fattige land.
ARV-behandlingen starter nå ved påvisning av hiv-viruset. Behandlingen varer livet ut. Så langt er det ikke utviklet medisiner eller behandlingsmetoder som helbreder hiv.
HAART (også ofte omtalt som ART) er forkortelse for Highly Active Antiretroviral Therapy og er fellesbetegnelse for en aggressiv og banebrytende kombinasjonsbehandling av minst 3 ulike klasser antiretrovirale medisiner mot hiv som ble introdusert i 1996. HAART eliminerer ikke hivviruset fra kroppen, men hindrer dets evne til å reprodusere seg og dermed fremkalle dødelig sykdom (aids). Takket være HAART kan mengden hivvirus i blodet reduseres til et så lavt antall at det ikke lenger er målbart, og den hivsmittede er dermed heller i realiteten ikke smitteførende. Takket være HAART kan hivsmittede som mottar behandling i dag leve symptomfritt og med forventet normal livslengde med viruset i kroppen.
Et vanlig HAART-behandlingsregime kombinerer tre eller flere ulike legemidler, som to nukleoside revers transkriptase-hemmere (NRTI) og en protease-hemmer (PI), to NRTI og en non-nukleosid reverse transkriptase-hemmer (NNRTI) og/eller andre slike kombinasjoner.
Landsforbundet for folkeavstemning

Landsforbundet for folkeavstemning var en norsk politisk organisasjon som ble stiftet i 1961. Formålet med organisasjonen var å få grunnlovsfestet adgangen til folkeavstemning i Norge.
Landsforbundet ble stiftet i april 1961. Bakgrunnen var den lange perioden (helt siden 1945) da Arbeiderpartiet satt med flertallet i Stortinget. Stifterne av Landsforbundet mente at det trengtes et korrektiv til Arbeiderpartiets makt, og at folket derfor burde ha adgang til folkeavstemning i viktige saker. Innbydelsen til Landsforbundet var undertegnet av høyesterettsadvokat Sven Arntzen, høyesterettsjustitiarius Paal Berg, direktør Gunnar Jahn, professor Jan Jansen, riksarkivar Reidar Omang, overlege Johan Scharffenberg, lederen av Norske kvinners nasjonalråd Astri Rynning og høyesterettsadvokat Sigrid Stray. Formannen var direktør Ivar Kaldager. Forbundet hadde en forløper i en gruppe i Norges Rederforbunds studiesirkel, og en av stifterne, Johan Scharffenberg, hadde i 1945 utgitt en bok (Quo vadis Norvegia) der han tok til orde for en revisjon av Grunnloven for å forhindre partiregjeringer.
Allerede samme høst som stiftelsen av Landsforbundet ble det debatt om folkeavstemning i Norge, i forbindelse med spørsmålet om norsk medlemskap i Fellesmarkedet. Tanken om folkeavstemning ble i denne forbindelsen tatt opp av kommunister, tilhengere av Sosialistisk Folkeparti og medlemmer av Bonde- og småbrukarlaget, helt andre grupper enn dem Landsforbundet i utgangspunktet støttet seg til. I desember 1961 ga derfor Landsforbundets formann et intervju som kunne tolkes som om Landsforbundet var imot folkeavstemning i denne saken. Orientering kalte dem derfor «Landsforbundet mot folkeavstemning» i sitt julenummer samme år. I april 1962 støttet utenriks- og konstitusjonskomiteen en folkeavstemning om norsk medlemskap, men saken ble ikke aktuell før i 1972 (se Rådgivende folkeavstemning om tilslutning til EF 1972).
Landsforbundet fortsatte å eksistere som en perifer organisasjon, men er i dag oppløst.
Sigrun Vågeng

Utdannelse

Vågeng er utdannet cand.mag. i 1975 med grunnfag i fransk, engelsk og statsvitenskap fra Universitetet i Oslo. Hun tok i 2001 også videreutdannelse i form av MBA i strategisk ledelse fra NHH Executive, et kurstilbud for voksne arbeidstagere tilknyttet Norges handelshøyskole. Hun har også kurs i personaladministrasjon og organisasjonsutvikling fra Handelshøyskolen BI.

Karriere

Vågeng var fra 1980 til 1990 personalsjef på Grand Hotel i Oslo. Hun var direktør i Norsk hotell- og restaurantforbund fra 1990 til 1994. Fra 1994 til 2001 arbeidet hun i Prosessindustriens Landsforening, først som leder for Kompetansesenteret og siden som leder for Arbeidsgiveravdelingen i denne organisasjonen. Fra 2001 til 2009 ledet hun avdelingen for arbeidslivspolitikk i Næringslivets Hovedorganisasjon (NHO).
Vågeng var administrerende direktør i KS fra 2009 til 2013. Hun gikk av med umiddelbar virkning 14. oktober 2013 som følge av en langvarig konflikt med styreleder i KS, Gunn Marit Helgesen. Hun var daglig leder i Statens institutt for forbruksforskning fra 2013 til 2015.
Fra mars 2014 til mars 2015 ledet hun et utvalg som skulle komme med forslag til hvordan Nav-organisasjonen kunne forbedres. Sigrun Vågeng ble i statsråd 18. september 2015 utnevnt til arbeids- og velferdsdirektør (NAV-leder) av regjeringen Solberg. Hun får en årslønn på 1,85 millioner kroner.
Stortingets utenriks- og forsvarskomité

Stortingets utenriks- og forsvarskomité er en fagkomité i Stortinget, etablert i oktober 2009 som en sammenslåing av Utenrikskomiteen og Forsvarskomiteen. Komiteens arbeidsområder er saker om utenrikske forhold, militært forsvar, utviklingshjelp, saker som angår norske interesser på Svalbard eller i andre polarområder og saker som gjelder avtaler mellom den norske stat og andre stater eller internasjonale organisasjoner.
Fylkesvei 3338

Fylkesvei 3338 går mellom Mannebru i Bø og Hørte i Sauherad. Veien er 1,7 km lang.
Frem til 2019 hadde veien betegnelsen Fylkesvei 151.
Myōan Eisai

Myōan Eisai eller Yosai (japansk: 明菴栄西, født 27. mai 1141 i Bitchūprovinsen i Japan, død 2. juli 1215 i Kyoto, Japan) var en japansk Zen-buddhistisk prest som er kreditert for å ha bragt både Rinzai-skolen og grønn te fra Kina til Japan. Han er ofte bare kjent under navnene Eisai og Yōsai Zenji som ordrett betyr "Zenmesteren Eisai".
Blant hans mest kjente elever var Dōgen, som grunnla Zen-skolen Sōtō.
Det europeiske kull- og stålfellesskap

Historie

EKSF innebar realisering av Schuman-planen fremlagt 9. mai 1950 (nå kjent som Europadagen). Den franske utenriksminister Robert Schuman fremsatte et forslag – utarbeidet av Jean Monnet – om å sette kull- og stålindustriene i Tyskland og Frankrike under en felles organisasjon, med sterke og uavhengige organer. Kull og stål var de viktigste innsatsfaktorer i den tids krigsindustri. Ved å skape en felles infrastruktur håpet man å gjøre krig mellom Frankrike og Tyskland ikke bare utenkelig, men også praktisk umulig. Et revolusjonerende trekk ved Schuman-planen var det institusjonelle rammeverket, som hadde klare trekk av overnasjonalitet, og som skulle bli en modell for de senere EF-organene.
EKSF dekket området for Ruhrstatuttet, en avtale som ble inngått mellom de vestlige allierte i kraft 22. april 1949. De allierte ønsket å kontrollere den tyske kull og stålindustrien i Ruhrområdet. Tyskland sluttet seg til Ruhrstatuttet ved Petersbergavtalen, inngått i november 1949.
EKSF-traktaten ble avsluttet 23. juli 2002. EKSFs virkeområde ble da overført til en del av De europeiske fellesskap: ett av fellesskapene som samlet utgjorde den første av 3 av EUs søyler.
Medway (elv)

Båttrafikk

Fra 1746 var det ikke mulig å seile lenger oppover elva enn til Tonbridge, men i 1828 ble det mudret opp slik at man kunne seile til Leigh. Med kano kan man under gunstige forhold komme helt fram til Penshurst. langs Medway finnes ii alt åtte sluser. Den nederste ble åpnet i 1792, og ligger ved Allington, som er grensa for hvor langt opp i elva tidevannet er merkbart. For å gjøre forbindelsen mellom Medway og Themsen bedre åpnet man tidlig på 1800-tallet Thames- og Medwaykanalen, som gikk mellom Strood og Gravesend. Den var ikke spesielt lønnsom, og innen 1850-årene hadde strekningen fra Strood til Higham blitt erstattet av jernbane. Strekningen fra Higham til Gravesend var i bruk inntil 1934.

Historie

Det er to militære slag som er kalt «slaget på/ved Medway». Det første slaget fant sted under den romerske invasjonen, og det andre under den andre engelsk-nederlandske krig.
Medway har historisk delt grevskapet Kent i to. Tradisjonelt har den vestlige delen blitt adminstert fra Maidstone, og den østlige fra Canterbury. Administrasjonene ble samlet i 1814.
I 1942 ble den første testen av et undersjøisk oljerør foretatt i elven. Dette skjedde i forbindelse med forberedelsene til Operasjon Pluto, en plan for å pumpe drivstoff fra Storbritannia til Frankrike etter invasjonen i Normandie.
Seinen Manga

Seinen Manga er det japanske begrepet for mangaserier som har menn fra 17 år som målgruppe.
Manga serier som faller under denne kategorien inneholder ofte overdrevet bruk av vold, en stor del nakenhet/seksuelle referanser eller ekstrem språkbruk.
Evolutionarily Distinct and Globally Endangered

Evolutionarily Distinct and Globally Endangered (EDGE) er et internasjonalt program (EDGE of Existence), i regi av Zoological Society of London, som fokuserer spesielt på truede arter som representerer en unik og betydelig del av artenes evolusjonære historie. Programmet ble lansert i januar 2007.
EDGE bruker et vitenskapelig rammeverk, for å identifisere verdens mest evolusjonært distinkte og globalt truede arter. Programmet følger taksonomien til BirdLife International og peker ut og beskytter noen av verdens mest unike dyrearter, typisk arter som har få eller ingen nære slektninger på livets tre. Dette er ofte arter med et usedvanlig utseende, en usedvanlig levemåte, eller en usedvanlig genetisk sammensetning. Arter som er en uerstattelig del av naturarven om de forsvinner. Mange av disse artene er allerede på randen av utryddelse, og flere forsvinner hvert eneste år.

EDGE-arter

Dyr som havner på listene til EDGE kalles gjerne EDGE-arter. EDGE har egne topp-100 lister for amfibier, fugler, korallrev og pattedyr. Hver art får en såkalt ED-score (evolusjonær distinktivitet) og GE-score (globale trusler). ED og GE blir samlet og behandlet matematisk for å gi en såkalt EDGE-score (evolusjonær distinktivitet og globale trusler), et estimat over en arts forventa tap av evolusjonær historie per tidsenhet. EDGE-arter er arter med en ED-score over gjennomsnittet og som i en eller annen grad er truet av utryddelse (enten kritisk truet, sterkt truet eller sårbar på IUCNs rødliste).

ED

Noen arter er mer distinkte enn andre, fordi de representerer en større mengde unik evolusjon. Arter som jordsvinet (Orycteropus afer) har få nære slektninger og kan ha utviklet seg uavhengig gjennom millioner av år. Andre, som tamhunden (Canis lupus familiaris), oppsto ganske nylig og har mange nære slektninger. Artenes grad av unikhet kan måles som evolusjonær distinktivitet (ED) score, ved bruk av fylogeni eller livets tre. Artens ED-score kalkuleres i forhold til en klade med arter som har en felles progenitor (forfar). I stamtreet er den siste felles stamfaren alltid i roten av treet.

Bevaringsstatus

EDGE of Existence har et udelt mål, om at alle arter på topp 100 listene (altså såkalte EDGE-arter) skal ha bevaringsstatus som «god». Artene klassifiseres i klassene «svært lav», «lav», «middels» og «god». En score på 100 betyr at bevaringsaktivitet pågår på et høyt nivå og på kryss av mer enn 75 prosent av artens utbredelsesområde.